19 : 40 , 04 ное 20 / Свят 6501 Антония Руменова Редактор : Антония Руменова Близки са резултатите на двамата претенденти за следващ президент на Съединените щати - настоящият Доналд Тръмп и кандидатът на Демократическата партия Джо Байдън . Продължава броенето на милиони гласове , които в крайна сметка ще решат победителя за поста в Белия дом , развръзката от битката в Сената и Камарата на представителите . Тези гласове ще определят победителя в оспорваните щати Пенсилвания , Уисконсин и Мичиган . Тепърва ще станат ясни резултатите в Северна Каролина и Джорджия . Ние печелим тези избори , заяви кандидатът за президент на САЩ Доналд Тръмп преди окончателното преброяване на гласовете . Тръмп се обяви за победител в щати , където гласовете все още се броят , и от трибуната при първото си изявление от началото на изборния ден в САЩ заяви , че опонентът му Джо Байдън се опитва да открадне изборите . " Това е измама за американския народ . Ще отидем във Върховния съд и ще поискаме гласуването да спре . Не искаме да се появяват бюлетини в 4 сутринта и да се добавят към списъците " , заяви кандидатът на републиканците . Щабът на Байдън също е готов да се обърне към съда От щаба на демократите заявиха , че заплахата за спиране на преброяването на гласовете е възмутителна и че адвокатите им са готови да отговорят на Тръмп като също се обърнат към съда . Щабът на Джо Байдън е готов да поиска бюлетините да бъдат преброени по съдебен път . От своя страна , Джо Байдън каза , че е оптимист за крайния резултат и е уверен , че ще спечели изборите , пише агенция " Ройтерс " . Резултатите до момента . . . Засега Джо Байдън има 238 електорални гласа , а Доналд Тръмп – 213 . 87 електорални гласове все още не са разпределени . Съгласно изборните правила в почти всички щати , кандидатът с най - много гласове печели всички техни представители в избирателната колегия . Повечето от оспорваните щати не са сред тези с най - голяма електорална тежест , но в крайна сметка ще решат вота , предаде БНР . Преброяването на всички гласове може да продължи още дълго . В оспорваните щати резултатите на двамата са много близки . От лагера на Байдън гледат позитивно на прогнозите за победа в Уисконсин , докато кампанията на Тръмп дава заявки за ново броене в щата , който донесе една от решаващите победи за президента през 2016 - а . Според проучвания на Си Ен Ен , Фокс Нюз и Би Би Си , в последните часове Байдън е получил мнозинство в оспорваните щати Уисконсин и Мичиган , в които доскоро преднина имаше Тръмп . Изборните резултати в Съединените щати се бавят заради отчитането на рекордно високия брой бюлетини , подадени по пощата , като по предварителни прогнози фаворит на тези гласоподаватели е Байдън . Обновяващите се данни на трите големи медии към момента показват негова победа също в Невада , Аризона и Мейн , докато Тръмп е начело в Пенсилвания , Джорджия и Северна Каролина . Към момента всички изброени щати са оспорвани , броенето продължава и изходът е неясен . Ако сегашните временни резултати се запазят , Джо Байдън ще е следващият американски президент .